Folketing
2002-04-12

Til hr. Aage Frandsen må jeg jo sige, at jeg synes rent faktisk, at lovforslaget lægger op til, at man kan offentliggøre stort set, hvad man overhovedet har lyst til på den enkelte skole eller den enkelte uddannelsesinstitution. Det, som regeringen så lægger op til, som vi fra Venstre fuldt ud støtter, fordi vi faktisk har fremsat det som beslutningsforslag flere gange i Folketingssalen, er, at vi synes, det er væsentligt, at der er nogle minimumsting om skolen, som man i hvert fald kan finde: uddannelser, fagudbud, læseplaner, værdigrundlag, pædagogisk udgangspunkt, karaktergennemsnit, gennemførte aktuelle evalueringer fra Evalueringsinstituttet. Det synes vi faktisk er nogle relevante dele at få frem, så man kan sige, at det lægger vi frem, for det ønsker vi at gennemføre som værende minimumsdelen. Derudover er der jo lige præcis i nr. 5 i § 2 mulighed for, at skolen kan offentliggøre, hvad som helst skolen ellers ønsker.